Word 'n dermatoloog - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n dermatoloog
Dermatoloë is hoogs opgeleide mediese dokters wat in die studie van die vel spesialiseer. Dit sluit behandeling van die kopvel, hare, naels en slymvliese in. Hierdie dokters gebruik heelwat verskillende prosedures, behandelings en medikasies om spesifieke veltoestande te behandel of te verbeter.
'n Dermatoloog is opgelei om in-diepte kliniese kennis te kan toepas, aangesien heelwat probleme wat op die vel teenwoordig is, simptome is van verskeie interne gesondheidsprobleme. Dermatoloë kan meer as 3000 toestande behandel, daarom ondergaan hulle lang en intensiewe opleiding.
Nie alle dermatoloë kies om 'n privaat praktyk oop te maak of by 'n kliniek of hospitaal te gaan werk nie. Sommige verkies om as konsultant vir ander spesialiste op te tree, betrokke te raak by opleiding, of om kliniese of ander navorsing te doen.
Die opleiding is lank, duur en moeilik. Die voornemende dermatoloog sal homself eers as mediese dokter bekwaam deur 'n MBChB te bekom. Dit is 'n Baccalaureus in Geneeskunde en Baccalaureus in Chirurgie en neem vyf jaar om te voltooi. Hierna sal die student een jaar van internskap en een praktiese jaar (huisdokterjaar) aan 'n hospitaal voltooi en moet vir 'n jaar lank as 'n mediese dokter by die Raad vir Gesondheidsberoepe van Suid-Afrika geregistreer wees.
Hierna kan jy jou M.Med. (Meestersgraad in medisyne) of FCP(SA) (Genootskap van die Kollege van Dokters van Suid-Afrika) se graad in dermatologie bekom. Dit neem 'n addisionele vier jaar om te spesialiseer.
Na suksesvolle voltooiing van jou eksamen, sal jy by die IMDC (Internasionale Mediese en Tandheelkunde Kliniek) registreer as 'n dermatoloog.
Dermatologie is 'n fassinerende loopbaan wat finansieel lonend is. Dit is ook baie vervullend om pasiënte te kan help, en die werksomgewings is aangenaam.
Om 'n dermatoloog te kan word, moet jy hoogs intelligent, taktvol, empaties en verantwoordelik wees. Jy moet ook bereid wees om deurlopend te studeer sodat jy op hoogte kan bly van mediese vooruitgang, goeie hand-oog-koὃrdinasie hê, oor goeie visie beskik, en omgee vir mense se gesondheid en welstand.
Elke tersiêre opleidingsinstansie het sy eie toelatingsvereistes. Indien jy dus sou belangstel om jouself as dermatoloog te bekwaam, sal jy die verskillende universiteite kan kontak om verdere inligting te bekom.
Universiteit van Kaapstad: http://www.medicine.uct.ac.za/med/divisions/dermatology
Universiteit van Pretoria: https://www.up.ac.za/faculty-of-education/yearbooks/2017/pdf/programme/10250032